b'\n_START_ARTICLE_\n\xc3\x9ctle, mis sul on\n_START_PARAGRAPH_\n"\xc3\x9ctle, mis sul on" oli Klassikaraadio ilukirjanduslik autorisari, milles kirjanik Kalle Kurg luges viie ja poole aasta jooksul kaks korda kuus ette oma uusi, saate jaoks kirjutatud novelle. Saateid korrati suviti; 2015. aasta suvel korrati valiksarjas "Klassikaraadio kuld" k\xc3\xbcmmet Kalle Kure autorisarja novelli. Teine valik sarja varem esitatud novellidest on eetris 2016. aasta juulis ja augustis. Sarja raames on autor m\xc3\xb5nes saates ette lugenud oma luulet, mis on olnud heliliselt kujundatud. 2003. aastal h\xc3\xa4vitas arvutirike muu k\xc3\xb5rval 15 tunni jagu sarja novellide salvestisi, kuid autor luges osa neist uuesti sisse. Salvestatud materjali s\xc3\xa4ilitatakse Eesti Rahvusringh\xc3\xa4\xc3\xa4lingu arhiivis. Suur osa sarja saateid on j\xc3\xa4relkuulatavad arhiivifailidena; 2015. aasta ja 2016. aasta suvekuulamise lingid leiduvad Klassikaraadio k\xc3\xbcljel eraldi v\xc3\xa4ljatoodult. Ka Facebookis leidub leht "\xc3\x9ctle, mis sul on". Novelle on avaldatud hiljem ka tr\xc3\xbckis\xc3\xb5nas.\n_START_SECTION_\nSaatesarja sissejuhatus Klassikaraadio veebilehel\n_START_PARAGRAPH_\n\xc3\x9chel p\xc3\xa4eval tuli mulle p\xc3\xa4he selline m\xc3\xb5te. \xc3\x9cks mees tahab asutada Vaikuse Raadio. Kanal ei annaks eetrisse uudiseid ja muusikat, vaid ainult delikaatseid m\xc3\xa4rke, et ollakse eetris ja inimestel on v\xc3\xb5imalus olla \xc3\xbchel lainel \xc3\xbcheskoos. Mees ei tea, kas see on tehniliselt v\xc3\xb5imalik, aga soovib, et inimesed kohtuksid sagedusel 7,8 hertsi. See on v\xc3\xa4ga madal, inimk\xc3\xb5rvale tabamatu sagedus. _NEWLINE_Ta teab, et rahuolekus toodab inimese elundkond v\xc3\xa4relust just sellel sagedusel. Samal sagedusel v\xc3\xa4releb maakera. Ja sama sagedus on delfiinide h\xc3\xa4\xc3\xa4lte sellel osal, mida kutsutakse nende lauluks. Mees asutabki raadio ja saab pikapeale aru, et inimesed mitte ainult ei otsi \xc3\xbchisel lainel kontakti \xc3\xbcksteisega, vaid pigem \xc3\xb5pivad kuulama iseennast. Ta nimetab raadio \xc3\xbcmber Elu laineks._NEWLINE_Sellest tuli teistsugune novell, kuid sinna peidetud m\xc3\xb5te on j\xc3\xa4\xc3\xa4nud kummitama. Mulle on alati tundnud, et inimene ei m\xc3\xa4rka k\xc3\xb5ige olulisemat, kuigi see on ta nina all ja n\xc3\xa4ha peeglis. Siit l\xc3\xa4htub \xc3\xbcks mu jutte l\xc3\xa4biv liin, mis vahel v\xc3\xb5ib olla naljakas, vahel tragikoomiline, vahel traagiline, nii nagu elu on ja on olnud \xe2\x80\x93 mitte ainult mu v\xc3\xa4ga erinevail ja eri aegadel tegutsevatel tegelastel, vaid ka minul endal. _NEWLINE_On imelik tunne, kui keegi teatab, et olen kirjutanud just temast. Kui lugesin ette armastusjutu, kus taustal on Eesti s\xc3\xb5dur Iraagis, toimuski elus hiljem traagiline s\xc3\xbcndmus, mida novelli tegelased pelgasid. Igatahes on aga ka tolle novelli p\xc3\xb5hit\xc3\xa4henduseks m\xc3\xa4rkamata j\xc3\xa4\xc3\xa4nud, ignoreeritud ime, mis \xc3\xa4ratab inimese vaikelust p\xc3\xa4ris elule \xe2\x80\x93 nii on seal elu t\xc3\xbchjust tundnud eaka naisega. V\xc3\xb5imatu v\xc3\xb5imalikkus \xe2\x80\x93 ka \xc3\xbcks l\xc3\xa4biv joon mu juttudes._NEWLINE_Miks kirjutatakse jutte? Olen kirjutanud ja t\xc3\xb5lkinud, lavastanud ja kujundanud, teinud raadio-ja televisioonisaateid, olnud toimetaja ja pidanud loenguid. Siiski on see \xc3\xbcksnes taust. Jutukirjutamine t\xc3\xa4hendab ikka k\xc3\xbcsida: \xc3\xbctle, mis sul on? \xe2\x80\x93 ja k\xc3\xbcsimus k\xc3\xa4ib su enese kohta. See tahtmatu isiklik k\xc3\xbcsimus s\xc3\xbcnnib nagu v\xc3\xb5belev raadiolaine. V\xc3\xb5ib-olla \xc3\xb5htul, vahest hommikul. Igatahes aga vaikuses. Ja sellele ei ole alati vastust. Ainult lugu. _NEWLINE_Kalle Kurg'